Norges Bank sitter stille på rentetoppen
Økonomer venter uendret rente fra Norges Bank etter torsdagens rentemøte. Toppen er nådd, men første kutt kommer trolig ikke før til høsten. Norske lånekunder kan være inne i sitt mest krevende år.  Norges Bank spår en gjennomsnittlig boligrente rundt 5,7 prosent for 2024. Det er tre ganger så høyt som for tre år siden. Torsdag er det klart for både rentebeslutning og ny renteplan fra Norges Bank. Økonomer som følger med på slikt, er sikre på at renten forblir uendret torsdag. I alle fall så sikre som det går an å bli om en beslutning som ikke er kjent.  Etter siste renteøkning i desember er styringsrenten nå 4,5 prosent. Uendret styringsrente betyr at også boliglånsrenten folk får hos sine banker stort sett ligger fast. Så hva blir spennende på torsdag? Interessen er heller knyttet til hvilke nye signaler sentralbanksjef Ida Wolden Bache kommer med om veien videre i år.  I Norges Banks eksisterende renteplan kommer det første rentekuttet i andre halvår 2024. Sannsynligheten for kutt øker utover i halvåret.  Bache sender signaler Nye signaler torsdag kan komme i form av både skrevne formuleringer eller i form av justert renteplan. Begge deler kommer i den nye pengepolitiske rapporten, som vil se helt inn i 2027.  Rapporten vil også inneholde oppdaterte prognoser for norsk økonomi til 2027. – Jeg tror ikke det blir store endringer for 2024. I tillegg vil jeg se etter endrede formuleringer i pressemeldingen, sammenlignet med meldingen fra januar, sier seniorøkonom Kyrre Aamdal i meglerhuset DNB Markets. Mer lønn trøster Trøsten for lånekundene er at vårens lønnsoppgjør ruller i gang samtidig som Norges Banks rentekomité gjør sine vurderinger. De aller fleste prognosene spår at oppgjøret vil resultere i en lønnsvekst på 5 prosent eller mer i år. Det er omtrent det samme som i fjor.  Det er i utgangspunktet høy lønnsvekt. 5 prosent vil for en gjennomsnittslønn gi omtrent 34.000 kroner mer i lønn i år, regnet før skatt. Høyt lønnstillegg er til liten nytte hvis prisveksten spiser opp hele tillegget. Et ekspertutvalg med medlemmer blant annet fra arbeidslivets parter, lager hvert år et anslag for prisveksten. Det blir lagt til grunn i forhandlingene. For i år er anslaget 4,1 prosent prisvekst. Det kan med andre ord ligge an til at reallønnen øker med rundt 1 prosent år. Endringen i reallønnen er lønnsveksten minus prisveksten. Sluttregningen for den enkeltes private økonomi vil avhenge av forholdet mellom lønn og lån. To viktige signaler To formuleringer i pressemeldingen etter rentemøtet i januar er sentrale: Så blir spørsmålet hvor lenge «en god stund» er? – Svaret ligger i den tallfestede renteplanen. Den viser at det er mer sannsynlig med kutt enn med uendret rente på rentemøtet i september, sier Aamdal.  Utsagnet om «tilstrekkelig høy» rente er et sterkt signal fra Bache om at toppen er nådd. Ulike krefter drar i renten Men det første rentekuttet avhenger av at økonomien utvikler seg som forventet. Alt Bache sier om renten er bygd på en prognose for norsk økonomi to-tre år frem i tid. Så blir spørsmålet om det har gått som forventet siden forrige prognose i desember?  – Prisveksten siden desember har falt raskere enn Norges Bank trodde. I tillegg har kronen styrket seg mer enn banken ventet. Begge deler drar i retning av at Norges Bank nedjusterer sin renteplan, sier Aamdal. Nedjustert renteplan betyr at det blir flere rentekutt til 2027 eller at de kommer tidligere. Men det er alltid faktorer som drar i motsatt retning.  Aamdal summerer opp alt dette ved å holde fast på sin tidligere prognose om rentekutt fra Norges Bank i september og desember i år. Fredag i forrige uke la Statistisk sentralbyrå (SSB) frem nye prognoser til 2027. Der er budskapet at noen turbulente år i norsk økonomi ender med «en myk landing og en oppgang i årene fremover». Om styringsrenten skriver også SSB at det første rentekuttet i Norge kommer tidligst på slutten av året.
Økonomer venter uendret rente fra Norges Bank etter torsdagens rentemøte. Styringsrenten er nå på 4,5 prosent.  Det først rentekuttet kommer trolig ikke før til høsten. Gjennomsnittlig lånerente for 2024 kan bli rundt 5,7 prosent. Det er tre ganger så høyt som for tre år siden. 